Luister: 50-jarige vrou vertel van angsnag in selleSandra* ŉ 50-jarige ma en ouma het Donderdagnag vreesbevange “die langste nag van haar lewe” in ŉ donker, nat, koue tronksel deurgebring nadat sy in hegtenis geneem is omdat sy glo geld by haar werkgewer geneem het om vir haar familie te sorg. Glo omring deur rotte, en met die stank van vuil verstopte toilette, moes sy ook vir sowat ŉ uur die angsgille aanhoor van ŉ man wat glo deur ŉ medegevangene verkrag is. ŉ Duidelik getraumatiseerde Sandra* het Vrydag aan Maroela Media vertel van dié beweerde nagmerrie wat sy in die Hillcrest-polisiestasie in KwaZulu-Natal se aanhoudingselle moes deurmaak en wat tot haar inhegtenisneming gelei het. “Ek het sowat ŉ jaar gelede vir ŉ onderneming begin werk wat kiste vervaardig. Ek was takbestuurder van een van die maatskappy se takke in Soweto in Gauteng,” het Sandra gesê. Sandra het verduidelik dat haar seun, skoondogter en twee kleinkinders, onderskeidelik twee en een jaar oud, saam met haar in ŉ huis in Johannesburg gewoon het. Almal was van haar afhanklik. “My seun en sy vrou was werkloos. Die nood het geklop. My kleinkinders het kos en doeke benodig. Ek het begin geld vat by my werkgewer met die bedoeling om dit terug te betaal as ons weer op ons voete was. Ek het die geld gevat om aan die lewe te bly,” het Sandra in trane gesê. ŉ Verteenwoordiger van die maatskappy se hoofkantoor het Sandra se tak op 19 Augustus vanjaar besoek. Sandra het gesê sy het oop kaarte gespeel en aangedui dat sy geld gevat het, maar wel onderneem om met behulp van haar familie R15 000 ŉ maand terug te betaal om te vergoed vir die nagenoeg R120 000 wat sy oor ŉ tydperk geneem het. ŉ Tugverhoor, waar sy nie opgedaag het nie, en haar ontslag het gevolg. Sy het gesê sy was te bang vir haar bestuurder en was nie lus om deur haar verneder te word nie. Sy was steeds van plan om die geld terug te betaal. Haar werkgewer het haar laaste salaris, asook pensioen en verlof, ter waarde van nagenoeg R18 000, teruggehou, en sy het aangeneem hulle het haar aanbod aanvaar en gaan haar nie vervolg nie. Sy het egter glo nie internettoegang gehad om ŉ e-pos deur haar werkgewer te lees waarin laasgenoemde sê die aanbod is nie aanvaar nie. Sy het intussen by haar dogter en skoonseun in Durban gaan bly. “My seun het onlangs sy eie onderneming in rekenaars begin en sukkel nog om ŉ bestaan in Johannesburg te maak,” het Sandra gesê. “Vroeg in September het ŉ ondersoekbeampte my uit Soweto gebel en gesê daar is ŉ strafregtelike aanklag teen my aanhangig gemaak. Ek was toe onder die indruk my werkgewer het my aanbod aanvaar aangesien ek nie my laaste salaris gekry het nie. Ek het die beampte so ingelig en die beampte het gesê sy sal terugkom na my toe. Sy het nooit.” Die Hillcrest-polisie het Sandra Donderdagoggend by haar dogter se huis in Durban in hegtenis geneem. Sy is na die aanhoudingselle by die stasie geneem en moes Donderdagnag daar deurbring. Wat daar gebeur het, vertel sy in haar eie woorde: Sy is Vrydagoggend na die Pinetown-landdroshof geneem en het nooit in die hof verskyn nie, aangesien die saak nie op die hofrol was nie weens probleme met Sandra se lasbrief vir inhegtenisneming. Maj. Thulani Zwane, provinsiale polisiewoordvoerder van KwaZulu-Natal, het Vrydagaand by navraag van Maroela Media gesê die toestand van die aanhoudingselle is nie soos wat Sandra beweer nie. Dit word daagliks geïnspekteer en skoongemaak. “Daar is nie ŉ probleem by die selle nie. Die toilette is nie vuil en verstop nie en daar is ook geen rotte in die selle gewaar nie,” het Zwane gesê. By navraag oor die beweerde verkragting wat Sandra in ŉ sel langs haar gehoor het, het Zwane gesê geen amptelike klagte van enige ander gevangene is by die polisie aangemeld nie. Sandra se skoonseun het gesê hulle gaan regstappe doen aangesien hulle meen sy skoonma se menseregte is geskend. Hy het gesê daar is ook glo nie die nodige prosedure gevolg tydens haar inhegtenisneming nie. Vir Sandra is die nagmerrie egter nog nie verby nie. Sy sal eersdaags in ŉ Johannesburgse hof moet verskyn waar sy amptelik aangekla gaan word. *Sandra is ŉ skuilnaam wat die vrou moet gebruik aangesien sy nog nie amptelik in die hof verskyn het nie.